প্রথমেই এটা বুঝতে হবে যে গাছের সংখ্যা যত কমবে, আমরা তত বিপন্ন হব। কোনও কারণে যদি গাছ কাটা হয়, তবে আবার অন্ততঃ সমপরিমাণে গাছ লাগাবার নিয়ম অনেক দেশেই চালু আছে। কিছু গাছ অন্য জায়গায় বসানো বা 'ট্রান্সপ্ল্যান্ট' করাও সম্ভব। কাগজ তৈরি করতে প্রচুর কাঠ লাগে। কাগজ পুনর্ব্যবহার বা 'রি-সাইকল' করে এটা কিছু কমানো যায়। এছাড়াও আন্তর্জাতিক প্রকাশনা সংস্থা PREPS লক্ষ্য স্থির করেছে, কাগজের জন্য একটা গাছ কাটলে অন্ততঃ চারটি চারাগাছ লাগাতে হবে। এই দুই বিধি কতটা মানা হচ্ছে বুঝে বিভিন্ন কাগজকে ৫ থেকে ১ অবধি PREPS গ্রেড দেওয়া হয়। ভারতে তৈরি কাগজের গ্রেড বড়জোর ৩। কলকাতার প্রকাশকরা সাধারণতঃ সর্বনিম্ন ১ গ্রেডের কাগজ ব্যবহার করেন, কারণ পাঠকেরা লালচে রি-সাইকেল করা কাগজ পছন্দ করেন না। ভবিষ্যতের কথা ভেবে আমরা নয় এটুকু অসুবিধা মেনেই নিলাম? সঙ্গে সঙ্গে আমাদের কাগজের বদলে ক্রমে ই-বুক, ই-ম্যাগ ব্যবহারেও অভ্যস্ত হতে হবে। ঘরোয়া ব্যবহারে পুরনো কাঠের জিনিস স্রেফ 'ব্যাক-ডেটেড' হয়ে গেছে বলে ফেলে দেওয়ার অভ্যেসও ছাড়তে হবে। আমাদের দেশে অনেক অভাবী মানুষ কাঠকুটো জ্বালানির জন্য ব্যবহার করেন। সস্তা সৌর চুল্লি, সৌর টর্চ ইত্যাদির প্রচলন হলে গাছ কাটার এই প্রয়োজনীয়তাটাও কমবে।